Авґустин Горняк

**Авґустин Горняк** (*7. октобер 1919–†16. новембер 2003), бул владика у Велькей Британиї з обовязку же би ше старал о грекокатолїкох у Анґлиї, Велсу, Шкотскей и на Британских островох.

## Биоґрафия
Авґустин Горняк ше народзел у Коцуре 7. октобра 1919. року як Еуґен (Йовґен) Горняк. Оцец Петро а мац Юлияна родз. Финдрик. Основну школу закончел у Коцуре а гимназию у Вербаше и Славонскей Пожеґи. Богословски студиї Еуґен Горняк почал у Заґребе 1939. року  предлужел их  у Риме дзе студирал церковне право. Титулу доктора канонского права здобул 1947. року. За паноца Еуґен Горняк бул пошвецени у Риме 25. марца 1945. року.

## Службованє
Священїцку дїялносц Еуґен Горняк почал у януаре 1947. року у ЗАД. Року 1956. у Мондери, у Канади, Еуґен Горняк вошол до чину святого Василия. Вон теди вжал мено Авґустин.  За владику є пошвецени у Филаделфиї 26. октобра 1961. року. Теди бул  меновани за помоцнїка кардиналови  Ґолдфрийови у Велькей Британиї. Од 1963. року вон бул самостойни  еґзарх за грекокатолїкох у Анґлиї, Велсу, Шкотскей и на Британских островох.  Як владика зоз шедзиском у Лондону, Авґустин Горняк розвил вельку дїялносц у орґанизациї грекокатолцскей церкви у Велькей Британиї .

## Активносци
Як богослов вон писал поезию. Писнї му обявйовани у часопису за младих Думка хтори виходзел  у Руским Керестуре. Його обявени писнї були патриотского змисту. 

Од 1977. року Авґустин Горняк бул член вецей церковно-теолоґийних и административно-совитодавних целох за католїкох восточного обряду.  З його вецейрочним закладаньом и  активносцу утемелєна Грекокатолїцка церква у Велькей Британиї зоз купованьом катедралней церкви у центру Лондона.  Церква ноши мено Святей фамилиї у еґзилу. Порту за церкву у кварту Мейфер подаровл княз Вестминстера и тот будинок нєшка  под защиту держави.

Авґустин Горняк ушорел  владическу резиденцию и дом за священїкох у Лондону. Вон купел  и ушорел  церковни будинки у Бредфорду, Единбурґу, Петербороу, Лестеру и Ґлостеру, а манастири за Шестри служебнїци  у Бредфорду и у других местох дзе ше находза и парохиялни храми.

Року 1965,  з нагоди означованя 750-рочнїци парламентаризма у Велькей Британиї, владика Авґустин Горняк бул госц кралїци Елизабети другей у Бакинґемскей палати. Року 1973, з нагоди  сходу Анґлийского католїцкого епископата,  владика Авґустин Горняк арґументовано  обгрунтовал правне положенє и привилеґиї Грекокатолїцкей церкви у Велькей Британиї як и о вирских и правних нормох зоз хторима реґуловане положенє розличних обрядох  у Католїцкей церкви. Моцно охраньовал  восточни християнски  обряд у прешвеченю же то  єден зоз способох чуваня националней традициї и характеристикох зоз хторима утвердзена  историйна улога Грекокатолїцкей церкви.

Од 1977. року вон бул член Комисиї за виробок Церковного права за Восточни церкви и член Конґреґациї за Восточни церкви.

Владика Авґустин Горняк бул пензионовани 17. октобра 1987. року и предлужел жиц у Лондону.

Умар  16. новембра 2003. року. Владика Авґустин Горняк бул поховани у Грекокатолїцкей церкви у Коцуре 14. януара 2004. року.

## Вонкашнї вязи
* Авґустин Горняк-Кухар на www.geni.com

## Референци



Катеґория:Руснаци у Сербиї
Катеґория:Коцурци
Катеґория:Владикове
Катеґория:7. октобер
Катеґория:Народзени 1919
Катеґория:16. новембер
Катеґория:Умарли 2003